बेगम नवाजिश अली ने अपनी मां की नाक तोड़ी  
बिग बॉस में भागीदारी करके लोकप्रियता हासिल करने वाले पाकिस्तान के प्रसिद्ध टीवी स्टार बेगम नवाजिश अली को अपनी मां के साथ मारपीट करने के कारण जेल की हवा खानी पड़ी।
भारतीय रियलिटी शो बिग बॉस में भागीदारी करके लोकप्रियता हासिल करने वाले पाकिस्तान के प्रसिद्ध टीवी स्टार बेगम नवाजिश अली को अपनी मां के साथ मारपीट करने के कारण जेल की हवा खानी पड़ी। बेगम नवाजिश अली वैसे तो मर्द हैं और उनका मर्दाना नाम अली सलीम है, लेकिन वह औरतों के लिबास में रहता है।  उसकी मां फरजाना सलीम ने गुरुवार को पुलिस में शिकायत की थी कि उनके बेटीनुमा बेटे ने उनके साथ मारपीट की, जिसके बाद नवाजिश को हिरासत में ले लिया गया। एक पुलिस प्रवक्ता ने बताया कि शराब के नशे में नवाजिश ने अपनी मां से 10 लाख रुपये मांगे और जब उसने देने से इनकार किया, तो वह मारपीट पर उतर आया।  पाकिस्तान इंस्टीट्यूट ऑफ मेडिकल साइंसेज में अली सलीम का मेडिकल परीक्षण कराया गया और अधिकारियों ने उसके नशे में होने का ऐलान किया। बाद में सलीम ने अपनी मां से माफी मांग ली और दोनों में सुलह हो गई। मां इस मामले को आगे नहीं बढ़ाना चाहती थीं। पुलिस ने शराब बंदी कानून के तहत उसके खिलाफ मामला दर्ज किया।  टीवी टॉक शो पेश करने वाला अली सलीम अक्सर विवादों में रहता है। वह बुधवार को कराची से इस्लामाबाद लौटा और अपनी मां से मिलने उनके बानी गाला स्थित आवास पहुंचा। बाद में उसकी मां ने उसके खिलाफ थाने में शिकायत दर्ज कराई। अधिकारियों ने बताया कि पुलिस उसे न्यायिक रिमांड पर लेने के लिए अदालत में पेश करेगी।